ΓΡΑΠΤΗ ΕΡΩΤΗΣΗ E-2814/97 υποβολή: Reino Paasilinna (PSE), Riitta Myller (PSE), Pertti Paasio (PSE), Maj Theorin (PSE), Tommy Waidelich (PSE), Carole Tongue (PSE), Dietrich Elchlepp (PSE) και Philippe De Coene (PSE) προς την Επιτροπή (1η Σεπτεμβρίου 1997)

Θέμα: Διαδικασία για την επιλογή συμβούλων τεχνικής βοήθειας στην Επιτροπή

Η ΕΕ εφαρμόζει αναπτυξιακό πρόγραμμα που στοχεύει στη βελτίωση της οικονομίας και των συνθηκών ζωής στις λιγότερο ανεπτυγμένες χώρες. Τα σχέδια που απαιτούν τεχνική βοήθεια ανατίθενται σε εταιρίες συμβούλων ή όμιλο εταιριών που επιλέγει η Επιτροπή.

Η διαδικασία επιλογής ποικίλλει σημαντικά εντός της Επιτροπής. Κάθε ΓΔ φαίνεται να έχει τη δική της διαδικασία, που είναι μάλλον ασαφής και, ασφαλέστατα, μη διαφανής. Η μέθοδος που ακολουθεί η ΓΔ Ι έχει επισύρει την προσοχή μας διότι πιστεύουμε ότι δεν εξασφαλίζει την επιλογή των καλυτέρων υποψηφίων, με ενδεχόμενη συνέπεια τη μη επίτευξη των καθορισμένων στόχων και, άρα, τη σπατάλη χρημάτων. Η διαδικασία προβλέπει ελάχιστο όριο ειδικών προσόντων προκειμένου για τις προσφορές τεχνικού χαρακτήρα. Εν συνεχεία, ανοίγονται οι οικονομικές προσφορές των εταιριών που έχουν συγκεντρώσει τους ελάχιστους απαιτούμενους βαθμούς για τις τεχνικές προσφορές τους, και η σύμβαση ανατίθεται στη φθηνότερη εξ αυτών. Καμιά προσοχή δεν δίδεται στην ποιότητα των τεχνικών προσφορών που υπερβαίνουν το απαιτούμενο ελάχιστο επίπεδο.

Το σύστημα ευνοεί τις χώρες όπου τα μισθολογικά επίπεδα είναι χαμηλά. Ενθαρρύνονται οι προτάσεις για λιγότερο έμπειρο και ειδικευμένο προσωπικό που να φθάνει μόλις το απαιτούμενο ελάχιστο επίπεδο εξειδίκευσης. Οι λιγότερο εξειδικευμένες ομάδες προκαλούν επίσης αύξηση του όγκου εργασίας της Επιτροπής που παρακολουθεί την εξέλιξη των σχεδίων. Τα αναπτυξιακά σχέδια αφορούν συνήθως πολύ δύσκολα τεχνικά, κοινωνικο-οικονομικά και οικονομικά θέματα. Απαιτούν συνεπώς άκρως ειδικευμένες και έμπειρες ομάδες που να συνεργάζονται στενά με τους υποβαλόντες τα σχέδια και να εξευρίσκουν λύσεις στα περίπλοκα προβλήματα που ανακύπτουν. Η υψηλή ποιότητα είναι προς το συμφέρον της ΕΕ και, πρωτίστως, της δικαιούχου χώρας.

Τί προτίθεται να πράξει η Επιτροπή για τη δημιουργία συστήματος που θα έδινε μεγαλύτερη βαρύτητα στις τεχνικές προσφορές απ' ότι στις οικονομικές, θα εξασφάλιζε ότι θα λαμβάνονται υπόψη οι υποψήφιοι που διαθέτουν ομάδες με μεγάλη ειδίκευση και, συγχρόνως, θα οδηγούσε σε εφαρμογή σχεδίων με καλύτερη σχέση κόστους αποτελεσματικότητας;

Απάντηση του κ. Marin εξ ονόματος της Επιτροπής (14 Οκτωβρίου 1997)

Η επιλογή των συμβαλλομένων που παρέχουν υπηρεσίες τεχνικής βοήθειας στο πλαίσιο των αναπτυξιακών προγραμμάτων της Κοινότητας πραγματοποιείται σύμφωνα με τις αρχές που προβλέπονται μεταξύ άλλων στον τίτλο ΙΧ του δημοσιονομικού κανονισμού ((ΕΕ L 356 της 31.12.1977. )) του γενικού προϋπολογισμού της Κοινότητας.

Στο άρθρο 118.1 του δημοσιονομικού κανονισμού διατυπώνεται ότι ο βασικός κανόνας για την ανάθεση σύμβασης παροχής υπηρεσιών είναι η προκήρυξη κλειστού διαγωνισμού. Η Επιτροπή καταρτίζει περιορισμένο κατάλογο υποψηφίων βάσει των κριτηρίων με τα οποία εξασφαλίζονται τα προσόντα, η επαγγελματική πείρα και η ανεξαρτησία των υποψηφίων, λαμβανομένης επίσης της ετοιμότητάς τους να αναλάβουν την υλοποίηση της σχετικής δράσης.

Η ανάθεση των συμβάσεων παροχής υπηρεσιών πραγματοποιείται με κριτήριο την πλέον οικονομική προσφορά, όπως προβλέπεται στο άρθρο 117 του δημοσιονομικού κανονισμού. Στη διαδικασία ανάθεσης λαμβάνεται υπόψη η τιμή των υπηρεσιών μετά από αυστηρή τεχνική επιλογή βασιζόμενη σε προκαθορισμένα στοιχεία στη συγγραφή υποχεώσεων, όπως η τεχνική αξία, η ποιότητα, η προθεσμία εκτέλεσης των έργων.

Στο σημείο αυτό, η συγγραφή υποχρεώσεων περιλαμβάνει τις απαραίτητες τεχνικές προδιαγραφές για την υποβολή προσφοράς ποιότητας καθώς ενδεχομένως και λεπτομερή έκθεση των ειδικοτήτων και προφίλ των εμπειρογνωμόνων που ζητούνται. Τα προφίλ αυτά αφορούν συχνά ειδικούς υψηλού επιπέδου με γερή πανεπιστημιακή μόρφωση και οι οποίοι έχουν την κατάλληλη πείρα στον τομέα ή στον τόπο εκτέλεσης του έργου.

Οι προσφορές αξιολογούνται και κατατάσσονται ανάλογα με την τεχνική τους αξία. Ο υποψήφιος στον οποίο ανατίθεται η σύμβαση είναι εκείνος ο οποίος υπέβαλε την καλύτερη τεχνική προσφορά και του οποίου η αναλογία κόστος/αποδοτικότητα είναι η μεγαλύτερη. Δεν υπάρχει συνεπώς κανένας αυτοματισμός στην ανάθεση μόνο σε σχέση με την τιμή αλλά γενική εξέταση για εξεύρεση της καλύτερης προσφοράς από οικονομικής άποψης.